《忆洞庭》
宋代·刘敞

少年慷慨轻远行，出入楚越多所经。每令百川尽衣带，独忆岳阳观洞庭。

方舆沈潜似无地，倚盖回还徒见星。始疑上帝限南北，恐有漏泽连青冥。

西风八月氛雾收，旷宇千里令人醒。苦为外境相诱掖，欲弃尘世浮沧溟。

当时发狂颇自怪，真拟乘兴携湘灵。至今局促不如意，坐视岁月无时停。

凉秋满眼更多感，回首尚觉君山青。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。